Tissøringen er en stor halsring i guld, der stammer fra vikingetiden, som blev fundet ved Tissø på Vestsjælland i 1977. Med en vægt på 1,83 kg er tissøringen det største guldfund fra denne periode i Danmarks historie. Den blev fundet i forbindelse med, markarbejde i et område, hvor der tidligere er gjort fund af andre genstande fra vikingetiden, heriblandt værktøj, skeletter, flere andre kostbare smykker i sølv samt de arkæologiske spor efter en stormandsgård. Ringen består af otte store guldtråde, der er flettet sammen parvis og derefter snoet. Et stykke er gået tabt, muligvis i forbindelse med at fundet blev pløjet op. Ringen har oprindelig haft en vægt på omkring 2 kg. Den er udført i såkaldt borrestil, som var fremherskende fra omkring 850-1000. Allerede ved fundet i 1977 blev den en del af Nationalmuseets samling, hvor den i dag er udstillet. Der er fremstillet en kopi af tissøringen til Formidlingscenter Fugledegård, der er en del af Naturpark Åmosen.  Tyveri i 1994 Den 21. juni 1994 blev Tissøringen stjålet, da den var udstillet på Moesgaard Museum i Aarhus. Det var det største guldtyveri siden Guldhornene blev stjålet i 1802. Angiveligt skulle to mænd have stået for tyveriet, og i 2004 kom det frem, at fodboldspilleren Stig Tøfting var en af mellemmændene ved tilbageleveringen af det stjålne guld. Otte dage efter tyveriet blev tissøringen, samt flere andre værdifulde genstande, leveret tilbage til Aarhus Politi. Der var fastsat en dusør på 125.000 kr, men ihændehaverne af det stjålne guld krævede 175.000 kr, hvilket de fik, på trods af efterfølgende kritik.